
Bucureşti, 26 mai 2009

INFORMARE DE PRESĂ
Ref: Execuţia preliminară a bugetului general consolidat în primele patru luni ale anului 2009
În primele patru luni ale anului 2009 deficitul bugetului general consolidat s-a situat la 9.357,1 milioane lei echivalent cu 1,8% din PIB.
· În luna aprilie, veniturile bugetului general consolidat înregistrează o revigorare faţă de primele trei luni ale anului, acestea fiind în valoare de 15,2 miliarde lei, faţă de ianuarie (14,8 miliarde lei), februarie (11,2 miliarde lei) şi martie (12,1 miliarde lei).

· În termeni nominali, impozitul pe venit a crescut cu 15,6% faţă perioada similară anului precedent, în timp ce impozitul pe profit s-a micşorat cu 7% faţă de anul precedent.

· În cazul impozitelor şi taxelor pe bunuri şi servicii, se observă o creştere la accize cu 529 milioane lei faţă de aceeaşi perioadă a anului precedent, dar şi o reducere semnificativă a veniturilor din TVA cu 1.919,2 milioane lei faţă de anul precedent.

· Contribuţiile de asigurări au înregistrat o creştere de 0,7% faţă de aceeaşi perioadă a anului precedent.

· Cheltuielile bugetului general consolidat s-au cifrat la 62.577,4 milioane lei, înregistrând o creştere de 11,7% faţă de aceeaşi perioadă a anului precedent. Nivelul cheltuielilor se menţine în limitele programului anual, luna aprilie marcând o uşoară reducere a cheltuielilor lunare faţă de lunile precedente.  

· Creşterea cheltuielilor de personal cu 2.377,7 milioane lei faţă de aceeaşi perioadă a anului precedent este o consecinţă a majorărilor salariale aprobate în anul precedent.

· Creşterea cheltuielilor cu asistenţa sociala cu 3.794,2 milioane lei, faţă de aceeaşi perioadă a anului precedent, s-a datorat majorării punctului de pensie în octombrie 2008 şi acordării pensiei sociale minim garantate începând cu luna aprilie 2009.

· Cheltuielile cu bunuri şi servicii au înregistrat o scădere faţă perioada similară a anului precedent, ca urmare a măsurilor întreprinse de Guvern, reprezentând 31,3% din programul anual. 
· Cheltuielile cu dobânzi au crescut cu 87,6% faţă de aceeaşi perioadă a anului precedent din cauza înrăutăţirii condiţiilor interne şi internaţionale de finanţare a deficitului.

· Cheltuielile pentru investiţii pe primele patru luni au fost de 7,7 miliarde lei, reprezentând 20,3% din estimările anuale, respectiv 1,5% din PIB. 

